የፌዴራል ፖሊስ ዋና ዳይሬክተር ጄኔራል ከኃላፊነታቸው ተነስተው በሌላ ኃላፊ ተተኩ
ጠቅላይ ሚኒስትር ዓብይ አህመድ (ዶ/ር) አዲስ ካቢኔ ሲያዋቅሩ፣ የፌዴራል ፖሊስ ዋና ዳይሬክተር ጄኔራል አድርገው ሾመዋቸው የነበሩት ኃላፊ ተነስተው ሌላ ኃላፊ መሾሙ ተጠቆመ፡፡በቅርቡ ተሹመው የነበሩትና ካለፈው ሳምንት ጀምሮ በሌላ ዋና ዳይሬክተር ጄኔራል የተተኩት አቶ ያሬድ ዘሪሁን ናቸው፡፡ አቶ ያሬድን በመተካት የፌዴራል ፖሊስ ዋና ዳይሬክተር ጄኔራል ሆነው የተሾሙት ደግሞ አቶ ዘይኑ ጀማል መሆናቸውን የሪፖርተር ምንጮች አረጋግጠዋል፡፡ አቶ ያሬድ ከኃላፊነታቸው ሊነሱ የቻሉት የተቋሙ አደረጃጀት ሰፊና ልዩ ቁጥጥርና ክትትል የሚፈልግ ከመሆኑ አንፃር፣ በዘርፉ ልምድና የትምህርት ዝግጅት ያለው ቢመራው የተሻለ ይሆናል ከሚል መነሻ መሆኑን ምንጮች ተናግረዋል፡፡ አቶ ያሬድም ከኃላፊነታቸው በመነሳታቸው ቅሬታም ሆነ ተቃውሞ አለማሰማታቸውን አክለዋል፡፡አቶ ያሬድን ተክተው የፌዴራል ፖሊስ ዋና ዳይሬክተር ጄኔራል ሆነው የተሾሙት አቶ ዘይኑ፣ የስደተኞችና ከስደት ተመላሾች ጉዳይ አስተዳደር መምርያ ምክትል ዳይሬክተር ነበሩ፡፡ መምርያውን ቀደም ብሎ በዋና ዳይሬክተርነት ይመሩት የነበሩት አቶ ያሬድ ነበሩ፡፡ አቶ ያሬድ በተሾሙ አጭር ጊዜ ውስጥ እንዴት ከኃላፊነት ሊነሱ እንደቻሉና አቶ ዘይኑም ተቋሙን ለመምራት ያላቸውን የትምህርት ዝግጅትና የልምድ ብቃት ለማወቅ ሪፖርተር የተለያዩ የፌዴራል ፖሊስ ኮሚሽን ኃላፊዎችን ለማነጋገር ያደረገው ጥረት፣ ‹‹በደብዳቤ ጠይቁ›› በሚል ምክንያት ሊሳካ አልቻለም፡፡